[{"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000007", "text": "Mae pobl sydd ag anableddau dysgu neu broblemau sy\u2019n ymwneud a mynediad yn aml yn gorfod brwydro yn erbyn arwahanrwydd a stigma, ond mae Cyllid Cymdeithasol Ewrop drwy\u2019r gronfa Cynhwysiant Gweithredol yn helpu Pobl yn Gyntaf Caerdydd i drawsnewid digwyddiadau a lleoliadau yng Nghaerdydd a\u2019r cyffiniau a\u2019u gwneud yn hygyrch i bobl ag anableddau dysgu."}, {"text_idx": "#000008", "text": "Daw grw\u0302p o wirfoddolwyr ymroddedig, bob un ag amrywiol anableddau, at ei gilydd yn swyddfeydd Pobl yn Gyntaf Caerdydd yn rheolaidd er mwyn trefnu a chynnal digwyddiadau sydd, yn ogystal a\u0302 bod o fudd iddynt hwy eu hunain, o fudd i bobl eraill gydag anableddau dros yr ardal."}, {"text_idx": "#000009", "text": "Bu un o gyfranogwyr Pobl yn Gyntaf Caerdydd, Simon, yn helpu i drefnu noson yng nghlwb The Moon yng Nghaerdydd yn ddiweddar. Perswadiodd y band lleol Oh Peas! i chwarae gig ar o\u0302l dod i\u2019w hadnabod drwy gynllun Gig Buddies, sy\u2019n paru oedolion ag anabledd dysgu gyda gwirfoddolwyr sydd a\u0302 diddordebau tebyg."}, {"text_idx": "#000010", "text": "Wrth siarad am fudd mynychu cyfarfodydd Pobl yn Gyntaf Caerdydd, meddai: \u2018Mae\u2019n golygu dangos i bobl beth allwn ni ei wneud a dangos i bobl eraill sydd ag anableddau fel ni bod modd i chi fynd allan, bod yn ddiogel a chael amser da."}, {"text_idx": "#000011", "text": "Mae angen i bobl ddeall bod bywyd da yn golygu mwy na\u2019r hyn yr ydych chi\u2019n ei wneud yn ystod y dydd \u2013 mae bywyd da yn 24/7, does dim rheswm i bobl ag anableddau beidio a\u0302 mynd allan gyda\u2019r nos a bod yn ddiogel mewn digwyddiadau.\u2019"}, {"text_idx": "#000013", "text": "Mae gan gyfranogwr arall, Anthony, broblemau symudedd difrifol ac mae\u2019n defnyddio cadair olwyn, \u2018Rwy\u2019n teimlo bod hyn yn rheswm i ddod allan yn hytrach na chuddio fy hun gartref. Mae hi mor hawdd eistedd yn y ty\u0302 a pheidio a\u0302 mynd i unman na chwrdd a\u0302 neb. Mae pawb angen cymdeithasu a gwneud ffrindiau newydd."}, {"text_idx": "#000014", "text": "Mae trefnu\u2019r digwyddiadau hyn yn rhoi rheswm i ni ddod allan ac rydyn ni i gyd yn dysgu pethau newydd gan ein gilydd yn ein cyfarfodydd. Rydym ni\u2019n siarad o blaid gwell gwasanaethau i bobl anabl.\u2019"}, {"text_idx": "#000015", "text": "I gyfranogwyr eraill, gall rhywbeth mor syml a\u0302 chadw eu hunain yn brysur fod yn bwysig iawn. Meddai un, \u2018Pan fydda i gartref yn fy fflat, fydda i\u2019n gwneud dim byd ond gwylio\u2019r teledu ac rydw i\u2019n diflasu\u2019n gyflym, a phan fydda i\u2019n diflasu rwy\u2019n hunan-niweidio.\u2019"}, {"text_idx": "#000016", "text": "Does dim dwywaith yngly\u0302n ag ymrwymiad y grw\u0302p i\u2019w gilydd \u2013 mae pawb yn dysgu gan y naill a\u2019r llall. Wrth i Tom, un arall o\u2019r cyfranogwyr, egluro ei fod yn mynd i orfod cymryd rhywfaint o amser i ffwrdd ar gyfer triniaeth i gael stentiau i helpu ei galon, mae trafodaeth a allai fod yn un ddifrifol yngly\u0302n a\u0302\u2019i iechyd yn troi yn gyfle i ddysgu wrth i eraill yn y grw\u0302p ofyn iddo egluro beth yw stentiau (a\u2019i annog i ddangos ei sgiliau belt gwyn mewn Kung Fu)."}, {"text_idx": "#000017", "text": "Dyma sy\u2019n dod a\u0302 phobl yn o\u0302l i\u2019r grw\u0302p yn y bo\u0302n, wythnos ar o\u0302l wythnos. \u2018Rydych chi\u2019n cyfarfod pobl newydd; rydych chi\u2019n dysgu ganddyn nhw ac maen nhw\u2019n dysgu gennych chi\u2019 medd Anthony. \u2018Fe ofynnwyd i mi recordio fy llais ar gyfer fideo o\u2019r enw \u201cNewid llefydd\u201d yngly\u0302n a\u0302 Chanolfan Mileniwm Cymru. Wnes i erioed ddisgwyl y byddai rhywun yn gofyn i mi wneud hynny, y byddai rhywun yn dweud fy mod i\u2019n siarad yn dda. Mae\u2019n teimlo bod pobl yn wirioneddol yn gwerthfawrogi fy nghyfraniad.\u2019"}, {"text_idx": "#000025", "text": "Ymunwch a\u0302 ni ar y cyfryngau cymdeithasol"}]